Ahmad Azizi Bin Mohamed

Siapa Azizi sebenarnya

Jejaka yang sentiasa merendah diri apabila ditemui media dan peminat, tidak pernah beranggapan tumpuan lensa media kepadanya merubah gaya hidupnya. Bagi Azizi, bergelar artis lebih menjurus kepada kerjaya, bukannya batu loncatan untuk tenggelam dalam keasyikan dunia glamor. Azizi lebih menyenangi kehidupan yang sederhana dan berpijak di bumi yang nyata.

Sebelum bergelar artis

Biarpun meminati dunia nyanyian sepenuh jiwa namun Azizi mengakui sentiasa berasa rendah diri dan tidak yakin tentang kemampuan diri. Sepatah kata Azizi, "Industri hiburan tanah air selalunya perlukan orang yang handsome. Azizi ni bukannya handsome mana..." Namun segala-galanya berubah apabila beliau bergelar bintang Akademi Fantasia. Lebih mengharukan, dirinya diterima dan dinobatkan sebagai tempat ketiga untuk musim pertama.
Sewaktu remaja Azizi banyak mengasah bakat sebagai penyanyi di dalam tandas. Lagu dendangan Endang S. Taurina dan Unchained Melody merupakan lagu kegemarannya. Selepas itu barulah beliau berjinak-jinak mengikut band di sekitar Kuantan. Menyertai ujibakat Akademi Fantasia pun selepas dipaksa sepupu dan beliau masih tidak menaruh sebarang harapan.

Kenangan manis

Tentunya kala terpilih menyertai Akademi Fantasia mempunyai kenangan tersendiri. Pada awalnya, Azizi diajak sepupu untuk makan tengahari di Hotel Swiss Garden. Tanpa mengesyaki apa-apa, Azizi mengikut sahaja. Rancangan bertukar apabila mereka singgah ke sebuah butik. Di sana Azizi disapa oleh Fahrin Ahmad. Lucunya, Fahrin bermati-matian bertanyakan di mana Teluk Nangka, Pahang. Kemudian sibuk pula menegur rambut Azizi. Serentak itu juga Fahrin memberitahu, Azizi terpilih untuk menyertai Akademi Fantasia dan diminta melambai kearah kamera.

Kenangan di Akademi Fantasia

Memang seronok! Ragam rakan-rakan di Akademi Fantasia memang menceriakan walaupun berjauhan dari keluarga. Azizi juga tidak menyangka dirinya boleh menjadi akrab dengan rakan lain seperti Vince, Burn, Nana dan yang lain-lain. Pada peringkat awal Azizi agak bimbang juga untuk menyertai Akademi Fantasia. Beliau khuatir tidak serasi kerana melihat progam itu dimonopoli dan digilai remaja yang kebudak-budakan. Namun setelah bersama merka, barulah Azizi merasai sendiri keceriaan itu. Pengalaman Azizi sebagai penyanyi di kelab yang banyak bergaul dengan bangsa asing seperti pelancong barat, Filipina dan sebagainya memudahkan Azizi memahami ragam rakan-rakan yang lain. Bagi Azizi jikalau mereka sukar memahami rentaknya, Azizi sanggup mengikut ragam mereka.

Yang menyentuh hati

Sesekali memang ada detik yang agak mencabar terutama apabila teringatkan keluarga. Perpisahan bersama keluarga sebenarnya memang menguji ketabahan. Penyanyi yang baik harus tabah dan menunjukkan wajah manis di hadapan peminat biarpun jiwa bergelora. "Sewaktu saya mendapat tugasan menyampaikan lagu Gerimis Mengundang, memang agak meresahkan. Emosi saya tersentuh kerana itu lagu kegemaran arwah abang saya. Namun saya fikirkan secara positif. Saya gandingkan kepiluan dan emosi itu agar lebih memberi jiwa kepada lagu itu."
"Sewaktu mendapat lagu untuk konsert akhir saya cuak juga. Maklum lagu Piramid Cinta yang diperolehi sebuah lagu lama namun saya tenangkan perasaan dan terima ini sebagai satu cabaran"